GERO Gabatarwa Gero, nau’i ne na ciyawa wacce ake nomawa domin samun abinci a halin da aka saba. Yana daga cikin dangogin hatsi waɗanda a Turance ake kira grains. Kayan amfanin gona ne da ake ganin ya haura sama da shekaru dubu biyar ana noma shi a duniya. Gero, nau’in tsiro ne mai matuƙar juriya. Yana jure wa fari, dalilin da ya sa har a sahara ma ana shuka shi. Guri ɗaya kawai da a gargajiyance da kuma kimiyance ake ganin ya gagari gero rayuwa shi ne guri mai danshi ko mai riƙe ruwa. Amma don dai gurare irin su kanda, rairayi da sauransu, gero zamansa yake yi ya wataya. Yana ɗauke da sinadaran abinci masu matuƙar fa’ida ga jikin mutum. Wannan dalilin ne ya saka gero taimaka wa jiki wajen yaƙar cututtuka da dama duk da cewa shi mafi rinjayensa kabohaidiret ne da yake bayar da ƙarfi. Wannan rubutu zai ɗan yi tsinkaya dangane da abin da ya shafi asalin gero, sunansa a kimiyance, yanayin noma shi, muhimman sinadaran da ke cikinsa, amfaninsa a lafiyance da kuma muhimman abinciccikan da ake haɗawa da shi a Ƙasar Hausa.